[pic] | EUROOPA ÜHENDUSTE KOMISJON |

Brüssel 17.10.2007

SEK(2007) 1312

KOMISJONI TALITUSTE TÖÖDOKUMENT

Lisatud dokumendile Ettepanek: NÕUKOGU MÄÄRUS, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks MÕJU HINDAMISE KOKKUVÕTE {KOM(2007) 602 lõplik}{SEK(2007) 1310}{SEK(2007) 1336}

KOKKUVÕTE

Mõju hindamise aruandes seoses komisjoni ettepanekuga, milles käsitletakse ühenduse uut strateegiat ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, on esitatud võimalused ühenduse strateegia tõhustamiseks, et piirata ebaseadusliku, teatamata ja reguleerimata kalapüüki ning vähendada selle keskkonna- ja sotsiaalmajanduslikke mõjusid.

Aruandes tuuakse esile ebaseadusliku, teatamata ja reguleerimata kalapüügi tekitatud märkimisväärne kahju merekeskkonnale ja kalandussektori majanduslikule olukorrale (nii ühenduses kui ka sellest väljaspool). Selles on esitatud andmed probleemi ulatuse kohta ja selgitatud ebaseadusliku, teatamata ja reguleerimata kalapüügiga tegelemise peamisi põhjuseid.

Aruandes esitatakse kokkuvõte ühenduse seni saavutatud edusammudest võitluses ebaseadusliku, teatamata ja reguleerimata kalapüügiga alates sellekohase tegevusplaani vastuvõtmisest 2002. aastal. Selles käsitletakse olemasolevaid probleeme, millega ühendusel tuleb oma tegevuse tõhustamiseks tegeleda (vältida ebaseadusliku, teatamata ja reguleerimata kalapüügi saaduste importi ühendusse; takistada kalastusettevõtjaid ja riike, kes kasutavad mugavuslippe, toetamast ebaseaduslikku, teatamata ja reguleerimata kalapüüki ning sellega tegelemast; parandada vastavust ühise kalanduspoliitika reeglitele ühenduse vetes).

Aruandes analüüsitakse ühenduse edasiseks tegevuseks väljapakutud nelja võimaluse tõhusust ja mõju.

1. Jätkata praegust poliitikat ning keskenduda üksnes olemasoleva raamistiku rakendamisele ja jõustamisele ilma uusi seadusandlikke ettepanekuid esitamata.

2. Keskenduda üksnes kalapüügile väljaspool EÜd (rahvusvaheliste ja piirkondlike kalandusorganisatsioonide tegevuste kaudu).

3. Järgida juhtumipõhist lähenemist varude ja piirkondade puhul, mis kannatavad kõige enam ebaseadusliku, teatamata ja reguleerimata kalapüügi all.

4. Töötada EÜ strateegia jaoks välja regulatiivmeetmete ja poliitiliste põhimõtete ühtne pakett, mis hõlmaks nii ühenduse kui ka sellest väljapoole jäävaid vesi, täiendaks praegust raamistikku ja tagaks kehtivate normide parema täitmise, võimaldades samas Euroopa Ühendusel vastu võtta ambitsioonikamaid meetmeid, kui mitmepoolsed meetmed ei suuda täita EÜ ootusi.

Aruande kohaselt on viimati nimetatud võimalus ainus, millega ühendus saaks tõhusalt olemasolevaid probleeme lahendada, et tõhustada oma võitlust ebaseadusliku, teatamata ja reguleerimata kalapüügiga. Selle laiaulatuslik reguleerimisala võimaldaks täita lüngad, mis mõjutavad ühenduse süsteemi ning soodustavad ebaseadusliku, teatamata ja reguleerimata kalapüügi jätkumist. Kõnealuse võimalusega toetatakse kaugeleulatuvaid meetmeid kõigis asjaomastes valdkondades (impordi suhtes kohaldatav sertifitseerimissüsteem; ühenduse võimalus rakendada ühepoolseid meetmeid riikide ja kalalaevade suhtes, kes tegelevad ebaseadusliku, teatamata ja reguleerimata kalapüügiga või toetavad seda; sanktsioonide maksimumtasemete ühtlustamine seoses ühise kalanduspoliitika eeskirjade tõsiste rikkumistega). Kõnealune võimalus tooks kaasa olulisi muudatusi ja võimalikke kulusid, eelkõige seoses väljapakutud lähenemise kaubandusliku tegevuse ulatusega, ning nõuaks kaasnevaid meetmeid mõnedes arenguriikides. Siiski tundub, et kõnealuse võimalusega väljapakutud ambitsioonikas lähenemine on ainus võimalus, mis vastab probleemi ulatusele.